[pic] | AZ EURÓPAI KÖZÖSSÉGEK BIZOTTSÁGA |

Brüsszel, 17.7.2006

SEC(2006) 950

A BIZOTTSÁG SZERVEZETI EGYSÉGEINEK MUNKADOKUMENTUMA ÖSSZEFOGLALÁS

A 2201/2003/EK RENDELETNEK A JOGHATÓSÁG TEKINTETÉBEN TÖRTÉNŐ MÓDOSÍTÁSÁRÓL ÉS A HÁZASSÁGI ÜGYEKBEN ALKALMAZANDÓ JOGRA VONATKOZÓ SZABÁLYOK BEVEZETÉSÉRŐL SZÓLÓ TANÁCSI RENDELETRE IRÁNYULÓ JAVASLAT HATÁSVIZSGÁLATA{COM(2006) 399 végleges}{SEC(2006) 949}

A 2201/2003/EK RENDELETNEK A JOGHATÓSÁG TEKINTETÉBEN TÖRTÉNŐ MÓDOSÍTÁSÁRÓL ÉS A HÁZASSÁGI ÜGYEKBEN ALKALMAZANDÓ JOGRA VONATKOZÓ SZABÁLYOK BEVEZETÉSÉRŐL SZÓLÓ TANÁCSI RENDELETRE IRÁNYULÓ JAVASLAT HATÁSVIZSGÁLATA

ÖSSZEFOGLALÁS

A házasság felbontásával kapcsolatos ügyekben alkalmazandó jogra és a joghatóságra vonatkozó ezen hatásvizsgálat egy külső szerződéses megbízott által a Bizottság számára készített tanulmány alapján készült[1]. Azon problémákat mutatja be, amelyek nemzetközi házaspárok esetén házasságuk felbontásával kapcsolatban felmerülhetnek, és meghatározza a javaslat politikai célkitűzéseit: a jogbiztonság és a kiszámíthatóság erősítését, a rugalmasság és a felek autonómiájának növelését, valamelyik házastárs „bíróságra rohanásának” megelőzését, valamint a bírósághoz való hozzáférés biztosítását.

A hatásvizsgálat a jelenlegi helyzet alapján az alábbi problémákat azonosította:

- a házastársak nehezen tudják kiszámítani, hogy házassági eljárásaikban mely jog lesz az alkalmazandó;

- a felek számára nem biztosított a megfelelő rugalmasság az alkalmazandó jog és az illetékes bíróság megválasztása tekintetében;

- annak veszélye, hogy valamelyik házastárs a „bíróságra rohan”; valamint

- harmadik államban élő, különböző állampolgárságú párok esetén felmerülő nehézségek.

A hatásvizsgálat értékeli a fenti problémákat, és hat választási lehetőséget ajánl: (1) status quo, (2) a tagállamok közötti szorosabb együttműködés, (3) a kollíziós szabályok harmonizálása és az alkalmazandó jog megválasztása korlátozott lehetőségének biztosítása a házastársak számára, (4) a 2201/2003/EK tanácsi rendelet 3. cikkében foglalt joghatósági szabályok felülvizsgálata, (5) az illetékes bíróság megválasztása korlátozott lehetőségének biztosítása a házastársak számára, valamint (6) a 2201/2003/EK tanácsi rendelet 7. cikkében foglalt, a fennmaradó joghatóságra vonatkozó szabály felülvizsgálata.

A hat választási lehetőség előnyeinek és hátrányainak értékelése arra a következtetésre vezetett, hogy egyik választási lehetőség sem nyújtana átfogó megoldást valamennyi problémára, hanem több választási lehetőség kombinálása jelentené a leghatékonyabb választ. A javasolt megoldás tehát a következő: a kollíziós szabályok harmonizálása és az alkalmazandó jog megválasztása korlátozott lehetőségének biztosítása a házastársak számára [(3) választási lehetőség], a joghatóság megválasztása korlátozott lehetőségének biztosítása a házastársak számára [(5) választási lehetőség], valamint a fennmaradó joghatóságra vonatkozó közös szabályok elfogadása, ami a harmadik államokban élő uniós polgárok számára biztosítaná a bírósághoz való hozzáférést [(6) választási lehetőség].

A polgárok Európai Unión belüli növekvő mobilitása egyre több nemzetközi házasságot eredményez, vagyis olyan kapcsolatot, amelyben a házastársak állampolgársága eltérő, a házastársak különböző tagállamban élnek, vagy egy tagállamban élnek, azonban nem ezen tagállam állampolgárai. A hatásvizsgálat 3. része a tagállamok statisztikai hivatalai által szolgáltatott adatok alapján széles körű áttekintést ad az EU-n belüli nemzetközi válások és házasságok számáról.

[1] Lásd a European Policy Evaluation Consortium (EPEC) által készített „Study to inform a subsequent Impact Assessment on the Commission proposal on jurisdiction and applicable law in divorce matters” (Tanulmány a házasság felbontásával kapcsolatos ügyekben a joghatóságról és az alkalmazandó jogról szóló bizottsági javaslat későbbi hatásvizsgálatához), amely elérhető a következő internetes oldalon: http://europa.eu.int/comm/justice_home/news/consulting_public/news_consulting_public_en.htm.